Kamal Qureshi (SF), 2006-04-04:
Vi er jo alle sammen meget bevidste om, at vi har haft en meget lang arbejdsdag og derfor trænger til at komme hjem.
Derfor har jeg også fuld forståelse for, at vi prøver at gøre det her så kort som muligt.
Jeg takker for de mange gode bemærkninger, der er kommet til forslaget hele vejen rundt.
Vi har fra SF's side været meget optaget af den her diskussion og har også har været optaget af at fremskynde processen, så regeringen kommer med sit forslag så hurtigt som muligt.
Jeg vil i hvert fald meget gerne bilde mig selv ind, at det her forslags fremsættelse har været med til at fremskynde regeringens initiativ på området, og hvis det har det, så kan man sige, at det i hvert fald om ikke andet så har haft det formål.
Der er ikke nogen tvivl om, som der også er sagt hele vejen rundt, at passiv rygnings omfang og passiv rygnings skadelige effekter er kommet bag på mange.
Jeg tror, at selv vi, der fagligt har arbejdet med det her område, er blevet overraskede over, hvor voldsomt farligt passiv rygning er.
Billedet af, at tre cigaretter, der ryger sig selv i et rum, er Fttmo070.fm Page 5386 Monday, May 29, 2006 9:56 AM farligere end at have en bil stående og køre i tomgang ½ time, er måske det mest præcise billede på farligheden af rygningen.
Så der er ikke nogen tvivl om, at det er et problem, vi skal tage grundigt alvorligt.
Når vi fra SF's side har valgt at lægge det her meget omfattende snit efter anbefalinger fra mange personer, der arbejder på det her, mange af de faglige organisationer, mange erhvervsorganisationer og også selvfølgelig Kræftens Bekæmpelse og andre, så er det jo, fordi der er nogle praktiske hensyn at tage, når der skal indføres et rygeforbud.
Det er også de erfaringer, vi har fra udlandet, nemlig at hvis man ikke sørger for at skabe vilkår, der er ensartede for alle i branchen, så får man en konkurrenceforvridning, man får sværere ved at opfylde betingelserne for at sikre røgfrihed fra sine medarbejdere, og vi sikrer ikke – eksempelvis – at der ikke dør fem til ti tjenere hvert år, fordi de serverer i områder eller i lokaler, der er fyldt med røg fra cigaretter, selv om de ikke selv ryger.
De fem til ti tjenere, der dør årligt på grund af passiv rygning, bliver vi nødt til at sikre os ikke dør, og at det ikke bare fortsætter derudad, og det gør vi ikke ved at lave rygerum, for der skal der også serveres mad, og der skal der også gøres rent, vi gør det ved at sikre, at der er total røgfrihed.
Jeg hørte i hvert fald, at der er nogle, der har sammenlignet det at lave rygerum med, at man i et svømmebassin siger, at det er i orden at tisse i den ene del af bassinet, bare det ikke er i den anden del af bassinet.
Og det er måske et meget godt billede af, hvordan rygerum kan risikere at virke.
Men de diskussioner er jeg selvfølgelig sikker på at vi kommer til at tage på de møder, som ministeren har lagt op til, samt nogle videre diskussioner af, hvordan vi møder hinanden.
Vi er jo fra SF's side også meget imødekommende over for det forslag, ministeren er kommet med, og synes, at det er et skridt i den rigtige retning.
Så jeg glæder mig meget til de fremtidige drøftelser, og det glæder mig, at forslaget er blevet modtaget i den ånd, det er blevet fremsat.
Afstemning